Henrik Høegh (V), 2010-05-27:
Det her er et område, som der i den seneste tid har været en del bevågenhed omkring, dels politisk, dels i medierne.
Der har været en del drøftelser om betegnelsen neutralmarineret, som mange finder problematisk ud fra et vildledningssynspunkt.
Desuden har der været stort fokus på selve vandindholdet i de såkaldte neutralmarinerede produkter, idet Fødevarestyrelsens kontrolprojekter har vist, at der her er tale om et problemområde.
På nuværende tidspunkt findes der ikke i lovgivningen en fastsat betegnelse for kødvarer, som er tilsat vandige lager eller marinader.
Derfor er det et rent fortolkningsspørgsmål, om en betegnelse som neutralmarineret er egnet til at beskrive kødvarer tilsat smagsneutral marinade eller lage.
Der er tale om en betegnelse, som har været anvendt herhjemme de seneste 10 år, særlig om kyllingekød.
Betegnelsen bruges desuden også i andre lande, f.eks. neutral marinated på engelsk og neutral mariniert på tysk.
Mærkningsreglerne sikrer forbrugerne den nødvendige information om samtlige ingredienser, der er tilsat produktet, og hvor stort kødindholdet er.
Det er i den forbindelse vigtigt at sikre, at en eventuel ny betegnelse ikke bliver misvisende og derved i højere grad kommer til at forvirre forbrugerne.
Med hensyn til fastsættelse af en grænse for indhold af lage i kød er der mulighed for at indføre dette i Danmark som en national sammensætningsmæssig standard for kødvarer.
En sådan grænse vil dog i givet fald kun komme til at gælde for danske producenter og vil ikke kunne håndhæves over for importerede produkter, som lovligt er produceret i en medlemsstat.
Det er fastslået i EU-reglerne om det indre marked.
Et nationalt krav om en grænse for vandindhold vil dermed kunne medføre konkurrenceforvridning over for vores hjemlige producenter, som med et sådan krav vil blive stillet ringere end de øvrige producenter fra andre medlemsstater.
Det er også vigtigt at bemærke, at en fastsat grænse for vandindholdet ikke vil ændre på, at de virksomheder, der snyder eller sjusker på vægten med vandindholdet, stadig vil kunne gøre det – måske endda i endnu større grad, end hvis de selv var ansvarlige for at fastsætte vandindholdet og mærke deres produkter korrekt.
Jeg er bekendt med, at der i Sverige findes en øvre grænse for vandindhold i kødvarer, som er fastsat frivilligt af den svenske branche.
Jeg skal understrege, at regeringen overordnet finder de nuværende mærkningsregler tilstrækkelige til at sikre forbrugerne mod vildledning og til at sikre, at forbrugerne får alle de nødvendige oplysninger om kødvarer tilsat smagsneutrale lager eller marinader.
Regeringen finder det unødvendigt og uhensigtsmæssigt at indføre lovgivningsmæssige krav til brugen af ordet neutralmarineret, idet dette bør vurderes i henhold til de generelle regler om varebetegnelse og vildledning på lige fod med andre betegnelser anvendt på fødevarer.
Regeringen mener desuden, at indførelsen af en national øvre grænse for vandindhold vil skabe konkurrenceforvridning i forhold til importerede produkter, og at virksomhederne derved vil blive frataget det omtalte incitament til udvikling af produkter.
Set i lyset af at der er tale om et problemområde, finder regeringen det hensigtsmæssigt, at eventuelle ændringer sker efter dialog med branchen, dels med hensyn til om der kan findes en bedre betegnelse end neutralmarineret, dels med hensyn til muligheden for, at branchen indfører en frivillig øvre grænse for tilsat vand i kødvarer.
Regeringen kan derfor ikke støtte beslutningsforslaget.